CELEX: 32014R0657
Language: lt
Date: 2014-05-15 00:00:00
Title: 2014 m. gegužės 15 d. Europos Parlamento ir Tarybos reglamentas (ES) Nr. 657/2014, kuriuo dėl deleguotųjų ir įgyvendinimo įgaliojimų suteikimo Komisijai iš dalies keičiamas Tarybos reglamentas (EB) Nr. 2173/2005

27.6.2014   
            
            
               LT
            
            
               Europos Sąjungos oficialusis leidinys
            
            
               L 189/108
            
         EUROPOS PARLAMENTO IR TARYBOS REGLAMENTAS (ES) Nr. 657/2014
   2014 m. gegužės 15 d.
   kuriuo dėl deleguotųjų ir įgyvendinimo įgaliojimų suteikimo Komisijai iš dalies keičiamas Tarybos reglamentas (EB) Nr. 2173/2005
   EUROPOS PARLAMENTAS IR EUROPOS SĄJUNGOS TARYBA,
   atsižvelgdami į Sutartį dėl Europos Sąjungos veikimo, ypač į jos 207 straipsnio 2 dalį,
   atsižvelgdami į Europos Komisijos pasiūlymą,
   teisėkūros procedūra priimamo akto projektą perdavus nacionaliniams parlamentams,
   laikydamiesi įprastos teisėkūros procedūros (1),
   kadangi:
   
               (1)
            
            
               Tarybos reglamentu (EB) Nr. 2173/2005 (2) Komisijai suteikiami tam tikri įgaliojimai, kad būtų įgyvendintos kai kurios to reglamento nuostatos;
            
         
               (2)
            
            
               įsigaliojus Lisabonos sutarčiai, Komisijai Reglamentu (EB) Nr. 2173/2005 suteikti įgaliojimai turėtų būti suderinti su Sutarties dėl Europos Sąjungos veikimo (SESV) 290 ir 291 straipsniais;
            
         
               (3)
            
            
               siekiant taikyti kai kurias Reglamento (EB) Nr. 2173/2005 nuostatas, pagal SESV 290 straipsnį Komisijai turėtų būti deleguoti įgaliojimai priimti aktus dėl to reglamento I, II ir III priedų dalinių pakeitimų. Ypač svarbu, kad atlikdama parengiamąjį darbą Komisija tinkamai konsultuotųsi, taip pat ir su ekspertais. Atlikdama su deleguotaisiais aktais susijusį parengiamąjį darbą ir rengdama jų tekstus Komisija turėtų užtikrinti, kad atitinkami dokumentai būtų vienu metu, laiku ir tinkamai perduodami Europos Parlamentui ir Tarybai;
            
         
               (4)
            
            
               siekiant užtikrinti vienodas Reglamento (EB) Nr. 2173/2005 įgyvendinimo sąlygas, Komisijai turėtų būti suteikti įgyvendinimo įgaliojimai įvertinti ir patvirtinti esamas schemas, kuriomis garantuojamas iš šalių partnerių eksportuojamų medienos produktų teisėtumas ir patikimas sekimas, tam, kad jos galėtų būti Miškų teisės aktų vykdymo, miškų valdymo ir prekybos mediena (FLEGT) licencijos pagrindu, ir patvirtinti su FLEGT licencijavimo schema susijusias praktines sąlygas bei standartinio formato dokumentus, įskaitant jų galimas formas (elektroniniai ar popieriniai). Tais įgaliojimais turėtų būti naudojamasi laikantis Europos Parlamento ir Tarybos reglamento (ES) Nr. 182/2011 (3);
            
         
               (5)
            
            
               todėl Reglamentas (EB) Nr. 2173/2005 turėtų būti atitinkamai iš dalies pakeistas,
            
         PRIĖMĖ ŠĮ REGLAMENTĄ:
   1 straipsnis
   Reglamentas (EB) Nr. 2173/2005 iš dalies keičiamas taip:
   
               1)
            
            
               4 straipsnio 2 ir 3 dalys pakeičiamos taip:
               „2.   Kad būtų reikiamai užtikrintas atitinkamų medienos produktų teisėtumas, Komisija įvertina esamas schemas, kuriomis garantuojamas iš šalių partnerių eksportuojamų medienos produktų teisėtumas ir patikimas sekimas, ir joms patvirtinti priima įgyvendinimo aktus. Tie įgyvendinimo aktai priimami laikantis 11 straipsnio 3 dalyje nurodytos nagrinėjimo procedūros.
               Komisijos patvirtintos schemos gali būti FLEGT licencijos pagrindu.
               3.   Produktams iš medienos rūšių, išvardytų Tarybos reglamento (EB) Nr. 338/97 (4) A, B ir C prieduose, šio straipsnio 1 dalyje išdėstyti reikalavimai netaikomi.
               Komisija peržiūri tą išimtį, atsižvelgdama į rinkos pokyčius ir į šio reglamento įgyvendinimo patirtį, išvadas praneša Europos Parlamentui ir Tarybai ir, jei būtina, pateikia atitinkamus pasiūlymus dėl teisėkūros procedūra priimamų aktų.
               
                  (4)  1996 m. gruodžio 9 d. Tarybos reglamentas (EB) Nr. 338/97 dėl laukinės faunos ir floros rūšių apsaugos kontroliuojant jų prekybą (OL L 61, 1997 3 3, p. 1).“;"
						
            
         
               2)
            
            
               5 straipsnio 9 dalis pakeičiama taip:
               „9.   Komisija, siekdama užtikrinti vienodas šio straipsnio įgyvendinimo sąlygas, priima įgyvendinimo aktus, kuriais nustatomos procedūrinės sąlygos bei standartinio formato dokumentai, įskaitant jų galimas formas. Tie įgyvendinimo aktai priimami laikantis 11 straipsnio 3 dalyje nurodytos nagrinėjimo procedūros.“;
            
         
               3)
            
            
               10 straipsnis pakeičiamas taip:
               „10 straipsnis
               1.   Komisijai pagal 11a straipsnį suteikiami įgaliojimai priimti deleguotuosius aktus siekiant iš dalies pakeisti I priede pateiktą šalių partnerių ir jų paskirtų licencijas išduodančių institucijų sąrašą.
               2.   Komisijai pagal 11a straipsnį suteikiami įgaliojimai priimti deleguotuosius aktus siekiant iš dalies pakeisti II priede pateiktą medienos produktų, kuriems taikoma FLEGT licencijavimo schema, sąrašą. Priimdama tuos pakeitimus Komisija atsižvelgia į FLEGT partnerystės susitarimų įgyvendinimą. Tokie pakeitimai apima Suderintosios prekių aprašymo ir kodavimo sistemos I priedo dabartinės redakcijos keturženklius pozicijos lygio ar šešiaženklius subpozicijos lygio prekių kodus.
               3.   Komisijai pagal 11a straipsnį suteikiami įgaliojimai priimti deleguotuosius aktus siekiant iš dalies pakeisti III priede pateiktą medienos produktų, kuriems taikoma FLEGT licencijavimo schema, sąrašą. Priimdama tuos pakeitimus Komisija atsižvelgia į FLEGT partnerystės susitarimų įgyvendinimą. Tokie pakeitimai apima Suderintosios prekių aprašymo ir kodavimo sistemos I priedo dabartinės redakcijos keturženklius pozicijos lygio ar šešiaženklius subpozicijos lygio prekių kodus ir taikomi tik atitinkamų šalių partnerių atžvilgiu, kaip nurodyta III priede.“;
            
         
               4)
            
            
               11 straipsnis iš dalies keičiamas taip:
               
                           a)
                        
                        
                           1 dalis pakeičiama taip:
                           „1.   Komisijai padeda Miškų teisės aktų vykdymo, miškų valdymo ir prekybos mediena (FLEGT) komitetas. Tas komitetas – tai komitetas, kaip nustatyta Europos Parlamento ir Tarybos reglamente (ES) Nr. 182/2011 (5).
                           
                              (5)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“;"
						
                        
                     
                           b)
                        
                        
                           2 dalis išbraukiama;
                        
                     
                           c)
                        
                        
                           3 dalis pakeičiama taip:
                           „3.   Kai daroma nuoroda į šią dalį, taikomas Reglamento (ES) Nr. 182/2011 5 straipsnis.“;
                        
                     
                           d)
                        
                        
                           4 dalis išbraukiama;
                        
                     
         
               5)
            
            
               Įterpiamas šis straipsnis:
               „11a straipsnis
               Įgaliojimų delegavimas
               1.   Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis.
               2.   10 straipsnio 1, 2 ir 3 dalyse nurodyti įgaliojimai priimti deleguotuosius aktus Komisijai suteikiami penkerių metų laikotarpiui nuo 2014 m. birželio 30 d. Likus ne mažiau kaip devyniems mėnesiams iki penkerių metų laikotarpio pabaigos Komisija parengia naudojimosi deleguotaisiais įgaliojimais ataskaitą. Įgaliojimai savaime pratęsiami tokios pačios trukmės laikotarpiams, išskyrus atvejus, kai Europos Parlamentas arba Taryba pareiškia prieštaravimų dėl tokio pratęsimo likus ne mažiau kaip trims mėnesiams iki kiekvieno laikotarpio pabaigos.
               3.   Europos Parlamentas arba Taryba gali bet kada atšaukti 10 straipsnio 1, 2 ir 3 dalyse nurodytus deleguotuosius įgaliojimus. Sprendimu dėl įgaliojimų atšaukimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis nedaro poveikio jau galiojančių deleguotųjų aktų galiojimui.
               4.   Apie priimtą deleguotąjį aktą Komisija nedelsdama vienu metu praneša Europos Parlamentui ir Tarybai.
               5.   Pagal 10 straipsnio 1, 2 ir 3 dalis priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui ir Europos Parlamentas, ir Taryba praneša Komisijai, kad prieštaravimų nereikš. Europos Parlamento arba Tarybos iniciatyva šis laikotarpis pratęsiamas keturiais mėnesiais.“
            
         2 straipsnis
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. gegužės 15 d.
      
         
            Europos Parlamento vardu
         
         
            Pirmininkas
         
         M. SCHULZ
      
      
         
            Tarybos vardu
         
         
            Pirmininkas
         
         D. KOURKOULAS
      
   
   
      (1)  2014 m. balandžio 2 d. Europos Parlamento pozicija (dar nepaskelbta Oficialiajame leidinyje) ir 2014 m. gegužės 8 d. Tarybos sprendimas.
   
      (2)  2005 m. gruodžio 20 d. Tarybos reglamentas (EB) Nr. 2173/2005 dėl FLEGT licencijavimo schemos medienos importui į Europos bendriją sukūrimo (OL L 347, 2005 12 30, p. 1).
   
      (3)  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).
   
      KOMISIJOS PAREIŠKIMAS
      Kalbant apie šį reglamentą, Komisija primena Pagrindų susitarimo dėl Europos Parlamento ir Europos Komisijos santykių 15 punkte nurodytą įsipareigojimą rengiant deleguotuosius aktus teikti Parlamentui visą informaciją ir dokumentus savo susitikimų su nacionaliniais ekspertais klausimu.